TOP ทะยาน 5% เก็งฯงบไตรมาส 2 พุ่งกระฉูด รับกำไรสต๊อกน้ำมัน-อัตราแลกเปลี่ยน
TOP ทะยาน 5% เก็งฯงบไตรมาส 2 พุ่งกระฉูด รับกำไรสต๊อกน้ำมัน-อัตราแลกเปลี่ยน ล่าสุดอยู่ที่ 43.75 บาท บวก 2.25 บาท หรือ 5.42% มูลค่าซื้อขาย 921.41 ล้านบาท
TOP ทะยาน 5% เก็งฯงบไตรมาส 2 พุ่งกระฉูด รับกำไรสต๊อกน้ำมัน-อัตราแลกเปลี่ยน ล่าสุดอยู่ที่ 43.75 บาท บวก 2.25 บาท หรือ 5.42% มูลค่าซื้อขาย 921.41 ล้านบาท
5 ส.ค. 2563

ผู้สื่อข่าวรายงานว่า ราคาหุ้น บริษัท ไทยออยล์ จำกัด (มหาชน) หรือ TOP ล่าสุด ณ เวลา 15.38 น. อยู่ที่ 43.75 บาท บวก 2.25 บาท หรือ 5.42% สูงสุดที่ 44.25 บาท ต่ำสุดที่ 41.75 บาท ด้วยมูลค่าซื้อขาย 921.41 ล้านบาท

โดย บล.เอเชีย เวลท์ ระบุในบทวิเคราะห์ แนะนำ “ซื้อเก็งกำไรระยะสั้น” ประเมินราคาเป้าหมายที่ 53 บาท โดยคาดว่าผลประกอบการไตรมาส 2/63 จะพลิกกลับมาเป็นกำไรสุทธิอยู่ที่ 2.6 พันล้านบาท ส่วนหนึ่งเป็นผลของการรับรู้ Stock และอัตราแลกเปลี่ยนที่พลิกกลับมาเป็นกำไร
โดยคาดว่าบริษัทจะมี Stock gain (รวม NRV) อยู่ที่ 1.8 พันล้านบาท (ไตรมาส 1/63 มี Stock loss อยู่ที่ 1.08 หมื่นล้านบาท) เป็นผลมาจากราคาน้ำมันดิบ (Dubai) ที่เพิ่มขึ้น 17.2 เหรียญต่อบาร์เรล จากสิ้นไตรมาส 1/63 และกำไรจากอัตราแลกเปลี่ยนอยู่ที่ 2.3 พันล้านบาท (ไตรมาส 1/63 มีผลขาดทุนจากอัตราแลกเปลี่ยน 2.3 พันล้านบาท) จากค่าเงินบาทที่ปิด ณ สิ้นไตรมาส 1/63 ที่ 30.89 บาทต่อเหรียญฯ แข็งค่าขึ้น 1.95 บาท
อย่างไรก็ตามมองแนวโน้มไตรมาส 3/63 กลับไปอ่อนแอเหมือนเดิม โดยปัจจัยหนุนผลประกอบการหมดลงแล้ว (1) ต้นทุน Crude Premium เพิ่ม หลังสงครามราคาสงบ โดย Crude Premium เริ่มกลับมาเป็นบวกในช่วง มิ.ย. และ (2) ราคาน้ำมันดิบเริ่มทรงตัว ผล ประกอบการจะมีการรับรู้ Stock gain (loss) ที่ลดลง
รวมทั้ง (3) ค่าเงินบาทที่เริ่มกลับมาอ่อนค่าทำให้ไตรมาส 3/63 มีความเสี่ยงกลับมารับรู้ผลขาดทุนจากอัตราแลกเปลี่ยนอีกครั้ง ทำให้ไตรมาส 3/63 ไม่มีปัจจัย หนุนมากเหมือนไตรมาส 2/63 ที่ผ่านมา ขณะที่ค่าการกลั่นยังทรงตัวในระดับต่ำ แต่ยังคาดหวังจะเห็นการฟื้นตัวของค่าการกลั่นในช่วงปลายไตรมาส 3/63 จากผลของการผ่อนคลายมาตราการล็อกดาวน์